b'\n_START_ARTICLE_\nAlopurinol\n_START_SECTION_\nMehanizem delovanja\n_START_PARAGRAPH_\nAlopurinol je strukturni izomer hipoksantina, purinske molekule, ki je naravno prisotna v telesu, ter deluje kot zaviralec encima ksantin-oksidaze. Ksantin-oksidaza je odgovorna za oksidacijo hipoksantina in ksantina, pri \xc4\x8demer nastaja se\xc4\x8dna kislina, ki je pri \xc4\x8dloveku produkt presnove purinov. Poleg zni\xc5\xbeevanja krvne koncentracije se\xc4\x8dne kisline alopurinol povzro\xc4\x8di porast hipoksantina in ksantina, ki se pretvarjata v sorodne purinske ribotide: adenozin in gvanozin monofosfate. Pove\xc4\x8dana krvna koncentracija teh ribotidov povzro\xc4\x8di povratno inhibicijo encima amidofosforibozil-transferaze, ki je prvi in hitrost omejujo\xc4\x8di encim pri biosintezi purinov. Tako alopurinol zavre tvorbo se\xc4\x8dne kisline in sintezo purinov.\n_START_SECTION_\nUporaba\n_START_PARAGRAPH_\nPrimarno se alopurinol uporablja za zdravljenje hiperurikemije (prekomernega porasta se\xc4\x8dne kisline v plazmi) in njenih zapletov. Ne ubla\xc5\xbei akutnega napada putike, vendar je pri kroni\xc4\x8dni putiki uporaben za prepre\xc4\x8devanje nadaljnjih napadov. Preventivno se daje tudi so\xc4\x8dasno s citostatiki, saj lahko le-ti povzro\xc4\x8dijo nenadno hudo hiperurikemijo. Indikacije za uporabo alopurinola so \xc5\xa1e ishemi\xc4\x8dna reperfuzijska po\xc5\xa1kodba, ledvi\xc4\x8dni uratni kamni in oku\xc5\xbebe z nekaterimi pra\xc5\xbeivalmi (npr. li\xc5\xa1manioza). Uporablja se tudi za prepre\xc4\x8devanje tumorske lize pri nekaterih vrstah raka._NEWLINE_Ker ne deluje urikozuri\xc4\x8dno, se lahko uporablja tudi pri bolnikih z oslabelim delovanjem ledvic. Dve poglavitni slabosti alopurinola pa sta zapleteno odmerjanje in preob\xc4\x8dutljivost nekaterih bolnikov. Zato je pri uporabi zdravila potrebno skrbno spremljanje bolnikovega stanja._NEWLINE_Nedavna \xc5\xa1tudija je nakazala, da lahko alopurinol pomaga pri ubla\xc5\xbeitvi anginozne simptome pri ishemi\xc4\x8dni bolezni srca, saj zmanj\xc5\xa1a obremenjenost srca.\n_START_SECTION_\nPresnova\n_START_PARAGRAPH_\nAlopurinol se hitro presnovi s tar\xc4\x8dnim encimom ksantin-oksidazo do aktivnega presnovka oksipurinola, ki je prav tako zaviralec ksantinske-oksidaze. Po peroralni uporabi (zau\xc5\xbeitju) se v 2 urah skorajda popolnoma presnovi do oksipurinola, slednji pa se po\xc4\x8dasi, po okoli 18\xe2\x80\x9330 urah, izlo\xc4\x8di skozi ledvice. Zato velja, da je oksipurinol odgovoren za glavnino u\xc4\x8dinka.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nNe\xc5\xbeeleni u\xc4\x8dinki po uporabi alopurinola so redki, vendar znatni, \xc4\x8de nastopijo. Pri majhnem dele\xc5\xbeu bolnikov nastopi izpu\xc5\xa1\xc4\x8daj in tedaj je z zdravljenjem treba prekiniti. Najresnej\xc5\xa1i ne\xc5\xbeeleni u\xc4\x8dinek je preob\xc4\x8dutljivostni sindrom, ki vklju\xc4\x8duje vro\xc4\x8dino, ko\xc5\xbeni izpu\xc5\xa1\xc4\x8daj, eozinofilijo, hepatitis, poslab\xc5\xa1anje delovanja ledvic in v dolo\xc4\x8denih primerih t. i. alopurinolski preob\xc4\x8dutljivostni sindrom. Je eno izmed zdravil, za katera velja, da lahko povzro\xc4\x8dajo Stevens-Johnsonov sindrom in toksi\xc4\x8dno epidermalno nekrolizo, ki sta \xc5\xbeivljenjsko ogro\xc5\xbeajo\xc4\x8da dermatolo\xc5\xa1ka zapleta._NEWLINE_\xc4\x8ce se uporablja so\xc4\x8dasno z azatioprinom ali merkaptopurinom, lahko povzro\xc4\x8di hudo pancitopenijo, saj zavre ksantin-oksidazo, ki presnavlja omenjeni u\xc4\x8dinkovini._NEWLINE_Pri blagi hipertenziji lahko povzro\xc4\x8di zni\xc5\xbeanje krvnega tlaka.'